ನಿರುದ್ಯೋಗ ದರ: ರಾಜಸ್ಥಾನದಲ್ಲಿ ಅತಿ ಹೆಚ್ಚು, ಜಮ್ಮು ಕಾಶ್ಮೀರಕ್ಕೆ ಎರಡನೇ ಸ್ಥಾನ ಶ್ರೀನಗರ: ಜಮ್ಮು ಮತ್ತು ಕಾಶ್ಮೀರದಲ್ಲಿ ನಿರುದ್ಯೋಗ ದರ ಪ್ರಮಾಣ ಶೇಕಡ 16.2ರಷ್ಟಿದ್ದು, ದೇಶದಲ್ಲೇ ಎರಡನೇ ಸ್ಥಾನ ಪಡೆದಿದೆ. ಉದ್ಯೋಗ ಸೃಷ್ಟಿಸುವ ನೀತಿಯನ್ನು ರೂಪಿಸದಿರುವುದು ಇದಕ್ಕೆ ಪ್ರಮುಖ ಕಾರಣ ಎಂದು ವಿಶ್ಲೇಷಿಸಲಾಗಿದೆ. ಭಾರತೀಯ ಆರ್ಥಿಕತೆಯ ನಿಗಾ ಕೇಂದ್ರ ಸಿಎಂಐಇ ನೀಡಿದ ಮಾಹಿತಿ ಅನ್ವಯ, ದೇಶದಲ್ಲಿನ ನಿರುದ್ಯೋಗ ದರ ಶೇಕಡ 6.7ರಷ್ಟಿದೆ. ಅಂದರೆ, ಜಮ್ಮು ಮತ್ತು ಕಾಶ್ಮೀರದ ನಿರುದ್ಯೋಗ ದರ ರಾಷ್ಟ್ರೀಯ ಸರಾಸರಿಗಿಂತಲೂ ಹೆಚ್ಚಾಗಿದೆ. ರಾಜಸ್ಥಾನದಲ್ಲಿ ನಿರುದ್ಯೋಗ ದರ ಶೇಕಡ 19.7ರಷ್ಟಿದ್ದು, ದೇಶದಲ್ಲೇ ಮೊದಲ ಸ್ಥಾನದಲ್ಲಿದೆ. ಜಮ್ಮು ಮತ್ತು ಕಾಶ್ಮೀರದಲ್ಲಿ ಕಳೆದ ಒಂದು ವರ್ಷದಿಂದಲೂ ನಿರುದ್ಯೋಗ ತೀವ್ರವಾಗಿದೆ. ಕಳೆದ ವರ್ಷ ಉದ್ಯೋಗ ನಿರ್ದೇಶನಾಲಯವು ಉದ್ಯೋಗಕ್ಕಾಗಿ ನೋಂದಣಿ ಅಭಿಯಾನ ನಡೆಸಿದಾಗ ಸ್ನಾತಕೋತ್ತರ ಮತ್ತು ಪಿಎಚ್.ಡಿ. ಪದವಿ ಹೊಂದಿದ್ದ 3 ಲಕ್ಷ ಮಂದಿ ನೋಂದಣಿ ಮಾಡಿಸಿದ್ದರು. ಕಳೆದ ವರ್ಷ 370 ವಿಧಿ ರದ್ದುಪಡಿಸಿದ ಬಳಿಕ ಮತ್ತು ಕೋವಿಡ್19 ನಿಯಂತ್ರಿಸಲು ಹೇರಿದ ಲಾಕ್ಡೌನ್ನಿಂದ ಐದು ಲಕ್ಷ ಮಂದಿ ಕಾಶ್ಮೀರದಲ್ಲಿ ಉದ್ಯೋಗ ಕಳೆದುಕೊಂಡಿದ್ದಾರೆ ಎಂದು ಕಾಶ್ಮೀರ ವಾಣಿಜ್ಯ ಮತ್ತು ಕೈಗಾರಿಕೆ ಮಂಡಳಿಯ ಪ್ರಾಥಮಿಕ ವರದಿಯಲ್ಲಿ ಉಲ್ಲೇಖಿಸಲಾಗಿದೆ.